# Konferencia Prístupný život – inkluzívnejší život ako bodka za medzinárodným projektom EDI

Zhruba dve stovky účastníkov a rečníkov zo Slovenska, Českej republiky, Švédska, Španielska a Nórska sa 22. februára doobeda zúčastnilo medzinárodnej online konferencie Prístupný život – inkluzívnejší život. Viac ako dvojhodinové podujatie bolo venované prístupnosti pre ľudí so zrakovým postihnutím v oblasti zastavaného prostredia, dopravy, informácií a komunikácie v kontexte verejných inštitúcií.

Konferencia bola realizovaná v rámci medzinárodného projektu „Od vzdelávania k inklúzii“ so skratkou EDI (z angl. From Education To Inclusion), ktorý bol podporený programom Európskej únie Erasmus+. Na projekte sa okrem Únie nevidiacich a slabozrakých Slovenska (ÚNSS) podieľali ďalšie dve partnerské organizácie, a to Teiresiás - Stredisko na pomoc študentom so špecifickými nárokmi Masarykovej univerzity v Brne, Česká republika, a švédska organizácia Funka.

Hoci bolo podujatie jedným zo záverečných projektových aktivít, organizátori ho zďaleka nechceli obmedziť len na samotný projekt. Naopak, ponúkli účastníkom možnosť vypočuť si príklady dobrej praxe u nás ako aj v ďalších európskych krajinách, priniesli názory odborníkov v oblasti prístupnosti a vytvorili priestor na diskusiu k tejto téme.

Program sa členil do dvoch blokov. V tom prvom zazneli názory a skúsenosti viacerých rečníkov zo Španielska, Slovenska, Českej republiky a Švédska. Blok uzavrela spoločná diskusia a po prestávke nasledovala dynamickejšia časť programu - panelová diskusia, ktorá opäť vyvrcholila plenárnou časťou.

Úvodný príspevok „Prístupnosť v Európe“ predniesla Bárbara Martín zo Španielska, podpredsedníčka Európskej únie nevidiacich (EBU). Zdôraznila v ňom dôležitosť EBU ako jedinej organizácie zastupujúcej záujmy nevidiacich a slabozrakých ľudí, približne 30 miliónov obyvateľov, na európskej úrovni a poukázala na konkrétne úspechy, ktoré na poli prístupnosti v nedávnom období organizácia dosiahla. EBU je kľúčovým hráčom pri implementácii Marakéšskej zmluvy do praxe (táto zmluva umožňuje jednoduchší prístup k autorským dielam pri ich prepise do prístupných formátov predovšetkým pre ľudí so zrakovým postihnutím - ZrP) a zohráva tiež dôležitú úlohu pri propagácii Braillovho písma. O zlepšenie úrovne zamestnanosti nevidiacich a slabozrakých sa EBU usiluje napr. prostredníctvom aktuálneho projektu ADVISE, ktorého prístup spája tréningový kurz s následným koučovaním s cieľom podporiť málo skúsených uchádzačov o zamestnanie so ZrP. Zvyšovať povedomie o právach ľudí so ZrP - to je cieľom ďalšieho EÚ projektu s názvom PARVIS, viac informácií k tomuto projektu v angličtine nájdete na stránke EBU: https://www.euroblind.org/awareness-raising-blind-and-partially-sighted-persons-rights.

Branislav Mamojka, predseda ÚNSS, v ďalšom príspevku zhrnul prístupnosť na Slovensku v kontexte situácie v Európe. Pripomenul, že Slovensko ratifikovalo Dohovor OSN o právach osôb so zdravotným postihnutím ako aj jeho opčný protokol, podčiarkol dôležitosť tohto faktu a jeho praktické dôsledky. Napríklad sa aj vďaka nemu podarilo u nás presadiť zriadenie Slovenskej autority pre Braillovo písmo, dôležitého orgánu zaoberajúceho sa rozvojom a unifikáciou tohto písma na národnej úrovni. V mnohom k zlepšeniu situácie v oblasti prístupnosti u nás prispievajú nariadenia a smernice EÚ, ktoré musia byť určitým spôsobom implementované aj do našej legislatívy. Napríklad Nariadenie o právach a povinnostiach cestujúcich v leteckej, železničnej, autobusovej, vnútrozemskej vodnej a námornej doprave či Smernica o prístupnosti webových sídiel a mobilných aplikácií subjektov verejnej správy.

V programe nasledovala prezentácia manažérky projektu EDI Michaely Hajdukovej, ktorá chronologicky priblížila priebeh aktivít ako aj ich obsah. Jej slová konkrétnymi príkladmi projektových výstupov doplnili zástupcovia z jednotlivých partnerských organizácií: Ewa Björk (Funka, Švédsko), Lukáš Hosnedl (Teiresiás, ČR) a Eva Metonová (ÚNSS, SR). Viac podrobností o projekte EDI a jeho výstupoch sa dočítate na web stránke: <https://unss.sk/edi>.

Druhá časť konferencie bola venovaná panelovej diskusii, ktorú moderátorsky viedol Radek Pavlíček, dlhoročný odborník v oblasti prístupnosti zo strediska Teiresiás Masarykovej Univerzity v Brne a hlavný organizátor najväčšej českej konferencie o technológiách pre osoby so špecifickými potrebami INSPO. Diskusie s podtitulom Prístupnosť pre ľudí so zrakovým postihnutím v oblasti verejnej správy v niekoľkých európskych krajinách sa ako hostia ďalej zúčastnili: Ján Podolinský (Slovensko), Jan Šnyrych (Česká republika), Henrik Göthesson (Švédsko), Terje André Olsen (Nórsko) a Bárbara Martín (Španielsko). Z diskusie vyplynulo, že môžeme definovať tri základné oblasti, ktoré majú na prístupnosť z pohľadu diskutujúcich zásadný vplyv, a to legislatíva, ďalej monitoring toho ako je daná legislatíva prenášaná do praxe a udržiavaná a napokon vzdelávanie ako kľúčový nástroj, ktorý vedie k zlepšeniu stavu v oblasti prístupnosti. Vzdelávanie tých, ktorí sa s otázkami prístupnosti môžu stretnúť pri štúdiu, vo svojej práci a pochopenie toho ako zbytočne nevytvárať bariéry – práve to bolo v rámci projektu EDI jedným z hlavných cieľov, ktorému projektoví partneri počas 2,5 ročnej spolupráce venovali značnú pozornosť.

Stanislav Sokol, Únia nevidiacich a slabozrakých Slovenska